
Η Λήμνος γιόρτασε με γεύση και παράδοση!
Με μεγάλη επιτυχία ολοκληρώθηκε η γιορτή «Τρώμε…Τοπικά»

Με εξαιρετική επιτυχία και περισσότερους από 2.000 Έλληνες και ξένους επισκέπτες, ολοκληρώθηκε η διήμερη γαστρονομική εκδήλωση "Τρώμε … Τοπικά", που διοργάνωσε η Αναπτυξιακή Λήμνου Α.Ε. (ΑΝ.Ε.Λ. Α.Ε.) στις 21–22 Ιουλίου 2025. 
Για δύο βράδια, το Παλιό Λιμάνι της Μύρινας μεταμορφώθηκε σε σημείο συνάντησης γεύσης, πολιτισμού και τοπικής δημιουργίας.
Την εκδήλωση άνοιξε με χαιρετισμό η κα Χριστίνα Μοσχούδη, Διευθύντρια της ΑΝ.Ε.Λ. Α.Ε., ενώ η Δήμαρχος Λήμνου κα Ελεονώρα Γεώργα ευχαρίστησε τους διοργανωτές και τόνισε τη σημασία της εξωστρέφειας της τοπικής παραγωγής.
Στην εκδήλωση συμμετείχαν 16 παραγωγοί και 12 επαγγελματίες της εστίασης, προσφέροντας μοναδικά τοπικά προϊόντα και εδέσματα. Το κοινό είχε την ευκαιρία να δοκιμάσει από μέλι, κρασί, αρτοποιήματα, τυριά, ελαιόλαδο, βιολογικά βότανα, αλιεύματα, όσπρια, μέχρι παραδοσιακά πιάτα σε μοντέρνες εκδοχές.
Ξεχωριστή στιγμή αποτέλεσαν οι live μαγειρικές από τους σεφ Μάλαμα Μπανάβου, ιδιοκτήτρια του εστιατορίου Φλωμάρι και Γιάννη Κάβουρα, απόφοιτο της ΣΑΕΚ Λήμνου.
Σημαντική ήταν η στήριξη της ΣΑΕΚ Λήμνου, με τη συμμετοχή στελεχών της στη διοργάνωση και υλοποίηση δράσεων.
Στο διήμερο συμμετείχε το τμήμα Επιστήμης Τροφίμων και Διατροφής του Πανεπιστημίου Αιγαίου με την παρουσίαση του προγράμματος της UNESCO κατά της παιδικής παχυσαρκίας και το Μεσογειακό Ινστιτούτο για την φύση και τον άνθρωπο MEDINA, που παρουσίασε τις δράσεις του.
Στο πλαίσιο των δράσεων της εκδήλωσης πραγματοποιήθηκε, επίσης, επιστημονική ημερίδα με θέμα: «Η επίδραση της αγροτικής παραγωγής και της διατροφής στη διαδικασία ανάπτυξης ενός τόπου – Παρελθόν, παρόν και μέλλον».
Στην ημερίδα, την οποία άνοιξε ο Πρόεδρος της ΑΝΕΛ ΑΕ κος Αντώνης Κουτσογιάννης, συμμετείχαν και χαιρέτισαν ο Έπαρχος Λήμνου κος Απόστολος Κουτσογιάννης, ο Αντιπεριφερειάρχης Αγροτικών θεμάτων ΠΕ Λήμνου κος Άγγελος Βλάττας-Λαμπρινός και η Δήμαρχος Λήμνου κα Ελεονώρα Γεώργα, ενώ σύντομα θα είναι διαθέσιμο και το βίντεο της εκδήλωσης, για όσους δεν κατάφεραν να παρευρεθούν.

Ειδική δράση για τους μικρούς σε ηλικία επισκέπτες διοργανώθηκε, επίσης, στο Γυμνάσιο Μύρινας, όπου πραγματοποιήθηκε διαδραστική παιδική εκδήλωση με θέμα τη διατροφή. Τα παιδιά συμμετείχαν σε ένα «κυνήγι γευστικού θησαυρού», ανακαλύπτοντας τη σημασία των τοπικών προϊόντων μέσα από παιχνίδι, φαντασία και ομαδικότητα.

Κορύφωση του ενθουσιασμού, στη λήξη και των δύο ημερών της εκδήλωσης, αποτέλεσε το ζωντανό, γιορτινό μουσικοχορευτικό πρόγραμμα που ξεσήκωσε τους επισκέπτες και μετέτρεψε το Παλιό Λιμάνι σε μια μεγάλη ανοιχτή γιορτή.
Στο μουσικό μέρος συμμετείχαν το συγκρότημα του Δημήτρη Μαυράκη και το παραδοσιακό σχήμα «Για τ’ Αντέτ», ενώ το κοινό χειροκρότησε με ενθουσιασμό τις εμφανίσεις του Πολιτιστικού Συλλόγου Μούδρου, «Παύλος Κουντουριώτης» του Πολιτιστικού Συλλόγου Λιβαδοχωρίου «Η Αγία Μαρίνα», του Χορευτικού Ομίλου Δυτικής Θεσσαλονίκης "Το Σεργιάνι", του Λυκείου Ελληνίδων Λήμνου, του Πολιτιστικού Συλλόγου Ανδρωνίου Ο Άγιος Παντελεήμων, του Πολιτιστικού Συλλόγου Νέας Κούταλης Νόστος, και του Μορφωτικού Εκπολιτιστικού Συλλόγου "Άγιος Δημήτριος".
Η εκδήλωση «Τρώμε… Τοπικά» αποτελεί μια πρωτοβουλία που επιβεβαιώνει τη δυναμική της Λημνιακής γαστρονομίας και τη σύνδεσή της με τον τουρισμό, την τοπική ταυτότητα και την οικονομία.
Η ΑΝΕΛ ευχαριστεί θερμά όλους τους συμμετέχοντες, παραγωγούς, επαγγελματίες της εστίασης, μουσικούς, εθελοντές και επισκέπτες που στήριξαν τη διοργάνωση με την παρουσία και την ενέργειά τους. Τέλος ευχαριστεί θερμά το Δήμο Λήμνου και το Λιμενικό Ταμείο Λήμνου για την πολύτιμη βοήθεια και συνεργασία.

Ραντεβού του χρόνου, με ακόμα περισσότερη Λήμνο στο πιάτο μας!


Η δράση «Τρώμε … τοπικά» είναι ενταγμένη στο Διακρατικό Σχέδιο Συνεργασίας “LOCAL TOUR”, του Τοπικού προγράμματος CLLD/LEADER της Λήμνου το οποίο υλοποιείται μέσω του Υπομέτρου 19.3 –του Προγράμματος Αγροτικής Ανάπτυξης 2014–2020 και συγχρηματοδοτείται από το Ευρωπαϊκό Γεωργικό Ταμείο. Αγροτικής Ανάπτυξης και το Υπουργείο Αγροτικής Ανάπτυξης & Τροφίμων.

